Predkladacia správa

Materiál sa predkladá na základe uznesenia vlády SR č. 856 z 26. októbra 2005 k návrhu opatrení na zabezpečenie plnenia uznesení Národnej rady SR č.1868/2005 a 1869/2005 prijatých na 51. schôdzi Národnej rady SR. 

Dňa 5. marca 2004 bola medzi Slovenskou republikou, KIA MOTORS CORPORATION a Mestom Žilina podpísaná Investičná zmluva týkajúca sa navrhovanej výstavby závodu na montáž automobilov v Žiline a zároveň bola podpísaná medzi Slovenskou republikou, HYUNDAI  MOBIS, a Mestom Žilina Investičná zmluva týkajúca sa navrhovanej výstavby závodu na výrobu automobilových súčiastok a modulov v Žiline upravujúca vzájomné práva a povinnosti zmluvných strán. 

Plnenie jednotlivých záväzkov SR vyplývajúcich z podpísaných Investičných zmlúv je podrobne rozpracované v predloženom materiáli a pozostáva z nasledovných oblastí:

1.	štátna pomoc poskytnutá priamo investorom (dotácia na obstaranie dlhodobého majetku, príspevok na vzdelávanie zamestnancov, príspevky na novovytvorené pracovné miesta, vybudovanie železničnej prípojky)
2.	iná podpora štátu za účelom zlepšenia infraštruktúry (nadobudnutie pozemkov, výstavba cestných komunikácií, vybudovanie vodného hospodárstva, elektrickej a plynovej prípojky a iné)
3.	iné záväzky (podpora bývania v Žilina a v Bratislave, školiace zariadenie, požiarna a policajná stanica, zdravotné stredisko, propagácia projektu, a iné)

Záväzky v oblasti štátnej pomoci sa v zásade plnia priebežne. Pri plnení podporných činností je čiastočne problémovým výkup pozemkov pod závod KIA, kde je vykúpených celkom 99 % pozemkov z celkovej plochy 174 ha a pod závod Hyundai Mobis celkom 97,4 %  pozemkov z celkovej plochy 55 ha. Zavŕšenie výkupu pozemkov, v súlade s Investičnými zmluvami, bolo plánované na 31. augusta 2004.

V oblasti inej podpory štátu, týkajúcej sa výstavby podpornej infraštruktúry, bolo doposiaľ vykúpených cca 48,2 % pozemkov z celkovej plochy 134 ha. Pri plnení záväzkov v rámci inej podpory štátu sa ako najväčší nedostatok javí predovšetkým neexistencia stavebných povolení pri väčšine stavebných diel, spôsobená práve spomínanými problémami v procese výkupu pozemkov, avšak pokračovaním prác bez stavebného povolenia Slovenská republika zabránila omnoho väčším národohospodárskym škodám, ktoré by boli spôsobené omeškaním realizácie celkového projektu. 

Iné záväzky zahrňujú predovšetkým oblasť podpory bývania v Bratislave a v Žilina, ako aj výstavbu doškoľovacieho strediska v Gbeľanoch. V tejto súvislosti je možné konštatovať, že uvedené záväzky sú priebežne plnené, pričom v súčasnosti bola začatá výstavba ubytovacích jednotiek v Žiline, doškoľovacieho strediska v Gbeľanoch a začiatok výstavby ubytovacích kapacít v Bratislave je plánovaný na I. kvartál roku 2006. Zároveň v dôsledku prijatia dohody s Investormi, o budúcom odkúpení predmetných stavebných objektov, došlo v tejto oblasti k celkovej optimalizácii projektu a zníženiu požiadaviek na verejné financie.

Celkovo vláda predpokladala v čase prípravy Investičných zmlúv na tento Projekt použiť 7 379 300 tis. Sk  (bez daňových kompenzácií, ktoré však nemajú vplyv na štátny rozpočet a bez iných záväzkov regionálneho charakteru), pričom suma 5 808 800 tis. Sk  predstavuje priamu štátnu pomoc pre Kia Motors Corporation a Hyundai Mobis v rokoch 2004 – 2008 a suma 1 570 500 tis. Sk je určená na inú podporu štátu.

V priebehu realizácie samotného projektu však došlo k potrebe navýšenia celkových rozpočtovaných prostriedkov jednotlivých položiek, ktoré budú použité na krytie záväzkov Slovenskej republiky vyplývajúcich z Investičných zmlúv najmä z dôvodu, že investor sa rozhodol navýšiť investíciu, ktorá by umožňovala zvýšenie výrobnej kapacity z 200 000 na 300 000 vozidiel ročne a z dôvodu meškania v procese výkupu pozemkov.

Z dôvodu naliehavosti potreby navýšenia prostriedkov projektu, Vláda SR prijala uznesenia č. 706/2005 a  č. 850/2005, ktorými vyčlenila dodatočné prostriedky na realizáciu záväzkov vyplývajúcich z Investičných Zmlúv, a to v celkovej výške 1 820 351 tis. Sk (v tom: 380 mil. Sk na doplatky za kúpnu cenu pozemkov pod závody, 426 mil. Sk na výkup pozemkov pod infraštruktúru a 1 015 mil. Sk na inú podporu štátu). Komplexný prehľad vyčlenených a čerpaných finančných prostriedkov na realizáciu projektu je uvedený v závere predmetného materiálu.

Predmetný materiál nemá finančný, ekonomický, environmentálny vplyv a ani vplyv na zamestnanosť a podnikateľské prostredie, vzhľadom na to, že je informatívneho charakteru.